Ceres-kinderverkragtings: Verdagte deur polisie ondervra | Maroela Media
Ceres-kinderverkragtings: Verdagte deur polisie ondervra
Die polisie van Ceres het laat Maandagaand 'n man in hegtenis geneem in verband met die verkragting van 'n vier maandeoue babadogtertjie en 'n sewejarige seuntjie op 'n plaas in Ceres in die Wes-Kaap.
Maroela Media het Maandag berig die baba en seun is oor die naweek wreed verkrag. Daar is aanvanklik berig dat die twee slagoffers 'n boetie en sussie was, maar die polisie het intussen gesê die kinders is nie verwant nie. Die babadogtertjie is in die Rooikruis-kinderhospitaal opgeneem waar sy rekonstruktiewe chirurgie ondergaan het en waar sy nog vir 'n lang ruk sal bly.
Ná die voorval is 'n identikit van die verdagte deur ooggetuies saamgestel. Die polisie het 'n spesiale taakspan, wat uit verskeie eenhede van die polisie bestaan, saamgestel om die wrede verkragting te ondersoek. Die polisie het onderneem dat hulle alles in hul vermoë gaan doen om die skuldige aan te keer.
Die man word steeds deur die polisie ondervra, maar is nog nie amptelik aangekla nie. Die polisie versoek enigiemand met inligting oor die man in die foto om met sersant Martin January by 023 316 8500 in verbinding te tree.